
Călătorie în lumea faraonilor, a templelor și a piramidelor

EGIPT – CIRCUIT ȘI CROAZIERĂ PE NIL

Cairo – Giza – Saqqara – Memphis – Alexandria – Aswan – Abu Simbel – Kom Ombo – Edfu – Luxor – Valea Regilor – Karnak – Hurghada
Porniți într-o călătorie extraordinară în Egipt, un tărâm unde istoria străveche prinde viață la fiecare pas, iar civilizația faraonică își dezvăluie comorile de peste cinci milenii. Acest circuit complet în Egipt, cu croazieră pe Nil vă va purta prin cele mai impresionante situri arheologice și monumente ale lumii antice. Egiptul nu înseamnă doar piramide și faraoni, ci și o moștenire bogată lăsată de greci, romani, primele comunități creștine și marii conducători ai lumii islamice. În Cairo și Alexandria, orașe cu personalitate distinctă, veți descoperi moschei somptuoase, palate musulmane, arhitectură „Belle Époque” și colecții de artă neprețuite, care întregesc povestea uneia dintre cele mai importante civilizații ale omenirii. Croaziera pe Nil vă va oferi o perspectivă unică asupra Egiptului etern: sate tradiționale, maluri fertile în contrast cu vastitatea deșertului, temple monumentale care se înalță de-a lungul malurilor fluviului și apusuri ireal de frumoase. În acest program, conceput ca un tur cultural de excepție, veți pătrunde în secretele artei egiptene, care ilustrează aspirația oamenilor la nemurire. Egiptul rămâne o civilizație fără egal, iar acest circuit vă invită să o descoperiți în cel mai complet și captivant mod. 
Perioada:  24.09 – 06.10.2026
Ziua 1 / 24.09.2026:  București – Istanbul – Cairo 
Întâlnire cu conducătorul de grup la Aeroportul Henri Coandă, la ora 14:00 (în fața ghișeului de îmbarcare al companiei Turkish Airlines). Plecare spre Istanbul cu compania Turkish Airlines, zbor TK 1040 (15:55 / 17:25), de unde se va pleca spre Cairo cu zborul TK 686 (21:25 / 23:45). După formalitățile de obținere a vizei pe aeroport, vom fi transferați pentru cazare la Hotel Sheraton 5* (sau similar 5*).
Ziua 2 / 25.09.2026:  Cairo

Mic dejun. În prima parte a zilei vom explora una dintre cele mai reprezentative dimensiuni culturale ale capitalei egiptene, Cairo Vechi, un spațiu în care se împletesc tradițiile creștine și istoria milenară a orașului. Vom vizita complexul istoric creștin din Cairo Vechi, una dintre cele mai importante zone spirituale și culturale ale capitalei egiptene. Vom vizita Biserica Suspendată, construită deasupra vestigiilor vechii fortărețe romane Babylon și renumită pentru icoanele, elementele decorative din lemn și atmosfera sa profund spirituală. Vom vedea apoi Biserica Sfântul Gheorghe, impresionant lăcaș greco-ortodox cu arhitectură circulară, după care vom vizita Biserica Sfinților Sergiu și Bacchus, cunoscută și sub numele de Abu Serga. Potrivit tradiției creștine, cripta aflată sub biserică marchează locul în care Sfânta Familie s-ar fi adăpostit în timpul călătoriei sale prin Egipt. Vom descoperi apoi patrimoniul islamic al orașului Cairo, începând cu Citadela lui Saladin, ridicată într-o poziție strategică deasupra orașului. În interiorul complexului vom vizita Moscheea Muhammad Ali, cunoscută și sub numele de Moscheea de Alabastru datorită placajelor de alabastru care îi decorează pereții. Silueta sa monumentală, dominată de cupole și minarete zvelte, constituie unul dintre reperele emblematice ale capitalei. În încheierea zilei ne vom îndrepta spre celebrul bazar Khan el-Khalili, un labirint animat de străduțe, prăvălii și ateliere tradiționale. Vom avea timp pentru ultimele cumpărături, de la mirodenii, parfumuri și obiecte decorative până la bijuterii, textile și suveniruri inspirate din arta egipteană. Cină și cazare la Hotel Sheraton 5* (sau similar 5*).
Ziua 3 / 26.09.2026:  Cairo – Giza – Saqqara – Memphis – Cairo

Mic dejun. Zi dedicată descoperirii unora dintre cele mai impresionante mărturii ale civilizației Egiptului antic. Vom începe cu vizitarea Complexului piramidelor de la Giza, dominat de cele trei monumentale morminte regale ridicate în urmă cu aproximativ 4.500 de ani pentru faraonii Keops, Kefren și Mikerinos. Alături de enigmaticul Sfinx, piramidele alcătuiesc unul dintre cele mai cunoscute și fascinante ansambluri arheologice ale lumii, expresie a puterii faraonilor, a credinței în viața de apoi și a extraordinarelor cunoștințe arhitecturale ale vechilor egipteni. Marea Piramidă a lui Keops este singura dintre cele șapte minuni ale lumii antice care a rezistat până în zilele noastre. Cei interesați vor putea vizita și interiorul acesteia, în funcție de programul de acces și de disponibilitatea biletelor, taxa de intrare nefiind inclusă. Ne vom îndrepta apoi spre vasta Necropolă de la Saqqara, unul dintre cele mai importante situri arheologice ale Egiptului. Aici vom admira Piramida în Trepte a faraonului Djoser, ridicată în sec. al XXVII-lea î.Hr. și considerată prima piramidă din Egipt și una dintre cele mai vechi construcții monumentale din piatră din lume. Proiectată de celebrul arhitect Imhotep, aceasta a marcat un moment decisiv în evoluția arhitecturii funerare, de la mormintele de tip mastaba la marile piramide cu fețe netede. Ziua va continua cu deplasarea spre Memphis, antica reședință regală și prima capitală a Egiptului unificat. Din orașul odinioară înfloritor s-au păstrat numeroase vestigii, reunite astăzi într-un muzeu în aer liber. Vom putea admira statui monumentale și artefacte realizate din granit și alabastru, printre care impresionante reprezentări ale faraonului Ramses al II-lea. În încheierea zilei, vom vizita un atelier de papirusuri, unde vom descoperi tehnica tradițională de obținere a papirusului și vom vedea reproduceri inspirate din mitologia, simbolistica și istoria Egiptului antic, după care vom vizita și un laborator de parfumuri tradiționale. Seara, croazieră „by night” pe un segment al Nilului, la sud de Insula Gezira, cu cină tip bufet și spectacol de dansuri orientale, prilej de a descoperi orașul cu clădirile sale moderne și impozante, evidențiate de lumini și firme de neon. Cazare în Cairo la Hotel Sheraton 5* (sau similar 5*).
Ziua 4 / 27.09.2026:  Cairo – Alexandria – Cairo
Mic dejun. Plecare spre Alexandria, fascinantul oraș mediteraneean fondat de Alexandru cel Mare în anul 331 î.Hr., care a devenit în Antichitate unul dintre cele mai importante centre politice, comerciale și culturale ale lumii. Sub conducerea dinastiei ptolemeice, Alexandria a cunoscut o perioadă de extraordinară înflorire, fiind renumită pentru legendarul său far, una dintre cele șapte minuni ale lumii antice, și pentru celebra Bibliotecă, unul dintre marile sanctuare ale cunoașterii universale. Istoria orașului este strâns legată de personalități și episoade legendare, de la Alexandru cel Mare și suveranii Ptolemei până la Cleopatra, filosofii și savanții care au transformat Alexandria într-un loc privilegiat al întâlnirii dintre civilizațiile egipteană, greacă și romană. Vom începe vizitele la Catacombele Kom el-Shoqafa, unul dintre cele mai spectaculoase complexe funerare ale Alexandriei romane, unde tradițiile artistice și religioase egiptene se îmbină armonios cu influențele grecești și romane. Vom continua spre Columna lui Pompei, monumentala coloană de granit ridicată în perioada romană în apropierea vestigiilor vechiului Serapeum. În continuare, vom vizita Teatrul Roman din Kom el-Dikka, unul dintre cele mai bine conservate monumente ale Alexandriei antice. Ridicat în perioada romană și descoperit în urma săpăturilor arheologice moderne, edificiul impresionează prin gradenele sale semicirculare din marmură și prin acustica remarcabilă. Complexul arheologic din jur păstrează, de asemenea, vestigii ale unor băi, locuințe și săli de studiu, mărturii ale vieții urbane și culturale din Alexandria greco-romană. Vom descoperi apoi Biblioteca Alexandrina, impresionantul centru cultural contemporan construit pe țărmul Mării Mediterane, care reînvie simbolic moștenirea vestitei Biblioteci din Alexandria. Vom vizita spațiile principale ale bibliotecii, exceptând muzeele din cadrul complexului, și vom admira arhitectura sa modernă și ampla sală de lectură. În continuarea zilei, ne vom îndrepta spre vechiul port, unde vom admira din exterior Fortul Qaitbay, ridicat în sec. al XV-lea pe locul în care s-a aflat odinioară legendarul Far din Alexandria. Vom încheia programul cu o plimbare relaxantă de-a lungul falezei, prilej de a descoperi atmosfera mediteraneeană a orașului și panorama Mării Mediterane. Seara, întoarcere la Cairo pentru cină și cazare la Hotel Sheraton 5* (sau similar 5*).
Ziua 5 / 28.09.2026:  Cairo – Aswan

Mic dejun. În prima parte a zilei vom vizita Marele Muzeu Egiptean (GEM), spectaculosul muzeu de egiptologie construit în apropierea Piramidelor din Giza. Considerat cel mai mare muzeu din lume dedicat unei singure civilizații, acest impresionant complex cultural oferă o incursiune amplă în istoria și civilizația Egiptului antic. Colecțiile sale de o valoare inestimabilă ilustrează evoluția uneia dintre cele mai fascinante civilizații ale lumii și dezvăluie credințele, tradițiile, viața cotidiană și ceremonialul funerar din Egiptul antic. Punctul culminant al vizitei îl reprezintă Galeriile Tutankhamon, unde comorile „Faraonului de Aur” sunt reunite într-o prezentare spectaculoasă, de la obiectele vieții cotidiene și însemnele regale până la piesele funerare create pentru călătoria sa în eternitate. Printre exponatele emblematice ale colecției lui Tutankhamon se află celebra mască funerară din aur, unul dintre cele mai cunoscute și admirate artefacte ale lumii antice. Prin arhitectura sa contemporană, colecțiile extraordinare și apropierea de Platoul Giza, Marele Muzeu Egiptean este mai mult decât un muzeu: este una dintre marile experiențe culturale ale unei călătorii în Egipt. Conceput ca un centru cultural de anvergură mondială, acesta îmbină patrimoniul antic cu tehnologia modernă, oferind o experiență muzeală spectaculoasă. Vom fi transferați apoi la Aeroportul Internațional Cairo pentru zborul companiei Egypt Air spre Aswan, cel mai sudic dintre marile orașe ale Egiptului, situat într-una dintre cele mai pitorești regiuni ale Văii Nilului. Aici, fluviul șerpuiește printre insule de granit și pâlcuri de palmieri, în timp ce întinderile deșertului coboară până aproape de malurile sale, alcătuind un decor de o frumusețe aparte. Renumit pentru atmosfera sa liniștită, clima blândă și bogata moștenire nubiană, Aswan îmbină armonios istoria, cultura și farmecul exotic al sudului Egiptului, fiind totodată poarta de acces către unele dintre cele mai spectaculoase monumente ale țării. Cină și cazare la Hotel Tolip Aswan 5* (sau similar 5*).

Ziua 6 / 29.09.2026:  Aswan – Abu Simbel

Mic dejun. Plecare spre Abu Simbel, unde vom descoperi unul dintre cele mai impresionante ansambluri monumentale ale Egiptului antic, inclus în situl UNESCO „Monumentele Nubiei de la Abu Simbel la Philae”. Săpate direct în stâncă în sec. al XIII-lea î.Hr., în timpul domniei faraonului Ramses al II-lea, cele două temple impresionează atât prin dimensiunile lor monumentale, cât și prin rafinamentul artistic și precizia arhitecturală. Vom vizita mai întâi Marele Templu al lui Ramses al II-lea, a cărui fațadă este dominată de patru statui colosale ale faraonului, înalte de aproximativ 21 m. Reliefurile din interior glorifică domnia și campaniile militare ale suveranului, printre care celebra bătălie de la Kadesh, și ilustrează puterea unuia dintre cei mai importanți faraoni ai Egiptului antic. În apropiere se află Templul Mic, dedicat zeiței Hathor și reginei Nefertari, Marea Soție Regală a lui Ramses al II-lea. Fațada sa este decorată cu șase statui colosale ale regelui și reginei, iar reprezentarea lui Nefertari la aceeași scară cu faraonul constituie un exemplu rar în arta monumentală egipteană. Unul dintre cele mai fascinante elemente ale Marelui Templu este fenomenul alinierii solare, care se produce de două ori pe an, pe 22 februarie și 22 octombrie. La răsărit, razele soarelui pătrund prin coridoarele templului până în sanctuar și luminează statuile lui Ramses al II-lea, Amun-Ra și Ra-Horakhty, în timp ce statuia lui Ptah rămâne în umbră. Istoria modernă a templelor este la fel de spectaculoasă. Amenințate de apele lacului de acumulare format în urma construirii Marelui Baraj de la Aswan, Templele de la Abu Simbel au fost demontate și reconstruite într-o poziție mai înaltă, operațiunea fiind finalizată în 1968. Opțional, seara vom putea asista la un spectaculos spectacol de sunet și lumini desfășurat în incinta complexului de la Abu Simbel care reînvie, prin muzică, proiecții și narațiune povestea lui Ramses al II-lea, a reginei Nefertari și a extraordinarei salvări a monumentelor. Cină și cazare la Hotel Seti 4* (sau similar 4*).

Ziua 7 / 30.09.2026:  Abu Simbel – Aswan

Mic dejun. Dimineața ne vom întoarce la Aswan, unde vom vizita Marele Baraj și vom admira panorama impresionantă asupra Lacului Nasser. Vom continua cu vizitarea carierei de granit roz, unde se află Obeliscul Neterminat, abandonat în urma apariției unor fisuri în granit în timpul prelucrării și atribuit, cel mai probabil, domniei reginei Hatshepsut. În jurul prânzului ne vom îmbarca pe vasul de croazieră, iar după-amiază vom face o excursie la complexul de temple de la Philae, dedicat în principal zeiței Isis, unul dintre cele mai importante centre religioase ale Egiptului antic. După construirea Marelui Baraj de la Aswan, complexul de la Philae a fost amenințat de creșterea nivelului apelor, însă o amplă campanie internațională coordonată de UNESCO a permis demontarea și reconstruirea sa pe insula Agilkia, salvând astfel unul dintre cele mai valoroase ansambluri monumentale ale Nubiei. Ne vom întoarce la bordul vasului, cu care vom călători în următoarele trei zile până la Luxor, într-o etapă a circuitului ce reconstituie atmosfera primelor excursii turistice organizate de compania britanică „Thomas Cook & Son” pe Nil, în secolul al XIX-lea. La acea vreme, vapoarele cu aburi străbăteau alene Nilul timp de săptămâni, iar orele petrecute pe punte se împleteau cu vizitele la marile monumente de pe malurile fluviului. Astăzi, singurele diferențe sunt confortul oferit de un hotel plutitor modern de 5* și durata mai redusă a călătoriei, păstrându-se însă farmecul navigației pe Nil și tradiția englezească a ceaiului de la ora cinci. Dejun, cină și cazare la bordul vasului Concerto 5* (sau similar 5*).

Ziua 8 / 01.10.2026:  Aswan – Kom Ombo – Edfu

Mic dejun. Pe parcursul croazierei până la Luxor vom avea timp să ne bucurăm de confortul vasului și să admirăm de pe puntea panoramică contrastul spectaculos dintre întinderile deșertului, vegetația luxuriantă de pe malurile Nilului, satele tradiționale și siluetele templelor antice. De-a lungul celor două zile de navigație vom vizita două dintre cele mai bine conservate temple din perioada ptolemeică: Kom Ombo și Edfu, și ni se vor dezvălui peisajele bucolice ale Văii Nilului, unde viața comunităților locale pare să urmeze același ritm lent și atemporal de mii de ani. Spre seară vom vizita Templul Kom Ombo, un edificiu unic prin arhitectura sa simetrică și prin dubla sa consacrare. Jumătate din templu era dedicată lui Sobek, zeul cu cap de crocodil asociat fertilității și puterii Nilului, iar cealaltă jumătate lui Haroeris, zeul cu cap de șoim, cunoscut și drept Horus cel Bătrân, două divinități ce simbolizau forțele complementare ale lumii terestre și cerești. Dejun, cină și cazare pe vasul Concerto 5* (sau similar 5*). 
Ziua 9 / 02.10.2026:  Edfu – Luxor 
Mic dejun. Dimineața vom vizita Templul lui Horus de la Edfu, unul dintre cele mai bine conservate și complete temple ale Egiptului antic. Construit în perioada ptolemeică, impresionantul edificiu era dedicat zeului Horus, divinitatea cu chip de șoim, răzbunătorul tatălui său Osiris și simbol al ordinii, al regalității legitime și al triumfului binelui asupra haosului. Fațada monumentală, statuile din granit ale zeului Horus, curțile vaste, sălile hipostile și reliefurile minuțios sculptate dezvăluie complexitatea ritualurilor și credințelor religioase ale vechilor egipteni. După întoarcerea la bord, vasul își va continua navigarea spre Luxor, oraș care reunește una dintre cele mai extraordinare concentrări de monumente și vestigii ale lumii antice. Pe măsură ce ne vom apropia de orașul antic Teba, una dintre marile capitale politice și religioase ale Egiptului antic, vom admira de pe puntea vasului peisajele Văii Nilului, în care vegetația luxuriantă a malurilor contrastează spectaculos cu întinderile deșertului. Orașul a cunoscut perioada sa de maximă înflorire în timpul Regatului Nou, între anii aproximativ 1550 și 1069 î.Hr., epocă ce a cuprins dinastiile a XVIII-a, a XIX-a și a XX-a, unele dintre cele mai strălucite din istoria Egiptului. Templele monumentale de la Karnak și Luxor, ridicate și extinse de-a lungul mai multor generații de faraoni, stau mărturie unei civilizații aflate la apogeul puterii și rafinamentului său artistic. La ora asfințitului vom vizita Templul Luxor, cunoscut în Antichitate drept „Sanctuarul de Sud” și legat odinioară de complexul Karnak printr-o impresionantă alee procesională străjuită de sfincși. Nucleul templului a fost construit de faraonul Amenhotep al III-lea, iar Ramses al II-lea i-a adăugat o curte monumentală, un pilon grandios, statui colosale și două obeliscuri, dintre care unul se păstrează și astăzi în fața intrării. În lumina caldă a asfințitului și apoi sub iluminarea nocturnă, coloanele monumentale, coloșii lui Ramses al II-lea, obeliscul și sfincșii de pe aleea sacră vor alcătui unul dintre cele mai impresionante tablouri ale călătoriei noastre prin Egipt. Dejun, cină și cazare la bordul vasului Concerto 5* (sau similar 5*).
Ziua 10 / 03.10.2026:  Luxor – Valea Regilor – Karnak – Hurghada

Mic dejun. Debarcare de pe vasul de croazieră, după care vom porni spre malul vestic al Nilului, asociat în credințele vechilor egipteni cu lumea de dincolo. Vom vizita Valea Regilor, necropola ascunsă între munți, în care au fost amenajate mormintele faraonilor Regatului Nou. Săpate adânc în stâncă și decorate cu picturi murale, hieroglife și scene religioase, acestea ilustrează călătoria simbolică a faraonului prin lumea de apoi și renașterea sa în eternitate. Vom putea vizita trei dintre mormintele deschise publicului, alese în funcție de programul de acces din ziua respectivă. Opțional, se va putea vizita și renumitul mormânt al faraonului Tutankhamon, descoperit în anul 1922, cu cea mai mare parte a inventarului său funerar păstrată, obiectele originale fiind expuse în prezent în colecțiile muzeale din Egipt, pe care le-am admirat la începutul circuitului. Accesul în mormântul lui Tutankhamon necesită un bilet separat. Vom continua cu Templul Funerar al Reginei Hatshepsut de la Deir el-Bahari, o capodoperă arhitecturală construită pe trei terase monumentale, care se ridică spectaculos la baza falezei de calcar. Templul, cunoscut în Antichitate sub numele de Djeser-Djeseru („Sfânta Sfintelor”), a fost proiectat de Senenmut și dedicat cultului reginei-faraon Hatshepsut și zeului Amon. Înainte de a părăsi malul vestic, vom face o oprire pentru a admira Coloșii lui Memnon, cele două statui monumentale care îl reprezintă pe faraonul Amenhotep al III-lea și care străjuiau odinioară intrarea în vastul său templu funerar. Pe malul estic al Nilului vom vizita impresionantul Complex Karnak, unul dintre cele mai importante centre religioase și politice ale Egiptului antic. Ridicat, extins și înfrumusețat de numeroși faraoni de-a lungul a aproape două milenii, complexul era dominat de Marele Templu al lui Amon-Ra, principala divinitate a Tebei, venerată împreună cu zeița Mut și zeul Khonsu în cadrul Triadei Tebane. Punctul culminant al vizitei va fi monumentala Sală Hipostilă, o adevărată pădure de piatră alcătuită din 134 de coloane uriașe, acoperite cu hieroglife și basoreliefuri. Obeliscurile, pilonii, curțile ceremoniale și sanctuarele complexului ilustrează puterea faraonilor și rolul esențial pe care religia îl ocupa în viața Egiptului antic. După această ultimă și impresionantă incursiune în civilizația faraonică, ne vom îndrepta spre litoralul Mării Roșii, la Hurghada, unde vom ajunge în cursul serii, înainte de cină. Cazare în regim All Inclusive la Hotel Hilton Plaza 5* (sau similar 5*).

Ziua 11 / 04.10.2026:  Hurghada

Mic dejun. Zi relaxantă la mare, cu toate mijloacele de agrement obișnuite pe un litoral. Marea Roșie este vestită pentru recifurile de corali, specifice climatului subtropical, unde trăiesc pești cu forme și culori diverse. Apele, de o claritate deosebită și în diferite nuanțe de turcoaz, au o temperatură plăcută, care ne invită la partide de înot și snorkeling. Pentru a observa cei mai mulți pești în mediul lor natural, se pot face ieșiri în larg pentru scuba diving sau croaziere în zona recifurilor, la bordul vaselor cu hublouri subacvatice, care facilitează contactul cu fauna marină. De asemenea, se vor organiza acțiuni opționale, de tipul „jeep safari”, pentru a descoperi particularitățile reliefului și ale vieții beduinilor din deșert. Cazare în regim All Inclusive la Hotel Hilton Plaza 5* (sau similar 5*).

Ziua 12 / 05.10.2026: Hurghada – Cairo
Mic dejun. Dimineața vom avea timp liber pentru relaxare la plajă și pentru ultimele momente petrecute la Marea Roșie. După check-out ne vom deplasa spre Cairo, pe un traseu care ne va dezvălui încă o dată contrastul spectaculos al peisajelor egiptene. O parte a drumului se desfășoară în apropierea litoralului Mării Roșii, unde apele de un albastru intens contrastează cu masivele aride ale Munților Mării Roșii. Pe măsură ce ne vom îndrepta spre interiorul țării, decorul marin va lăsa treptat loc întinderilor vaste ale Deșertului de Est, cu formațiuni stâncoase și peisaje modelate de vânt și de trecerea timpului. Spre finalul călătoriei, liniștea deșertului va fi înlocuită treptat de agitația și energia caracteristice capitalei egiptene. Cazare la Hotel Novotel Airport 4* (sau similar 4*).

Ziua 13 / 06.10.2026:  Cairo – Istanbul – București

Transfer la aeroport pentru plecarea cu compania Turkish Airlines, zbor TK 693 (06:05 / 08:30), spre Istanbul, de unde se va pleca spre București cu zborul TK 1041 (10:00 / 11:15).
TARIF:  1350 EURO + 2700 USD / loc în cameră dublă; Supliment single: 1200 USD 
                      (tarif cu toate taxele incluse, valabil pt. un grup minim de 15 turiști)
TARIFUL INCLUDE:

- transport internațional cu avionul pe rutele: București – Istanbul – Cairo și Cairo – Istanbul – București cu compania Turkish Airlines

- taxele de aeroport, combustibil, securitate și serviciu pentru zborurile internaționale și pentru zborul intern (pot suferi modificări)
- transport intern cu avionul pe ruta: Cairo – Aswan cu compania Egypt Air

- transport intern pe toată durata circuitului cu vehicul dotat cu aer condiționat, adaptat numărului de turiști  
- 5 nopți de cazare la Cairo în hotel de 4*

- 1 noapte de cazare la Aswan în hotel de 5*

- 1 noapte de cazare la Abu Simbel în hotel de 4*
- 3 nopți de cazare pe vasul de croazieră de 5* 

- 2 nopți de cazare la Hurghada în hotel de 5*
- mesele menționate în program: 11 mic dejunuri, 1 cină în Aswan, 1 cină în Abu Simbel, 3 cine în Cairo, 3 zile cu pensiune completă pe vas și 2 zile în regim de All Inclusive la Hurghada

- croazieră „by night” în Cairo cu cină tip bufet și spectacol de dansuri orientale   
- transferurile, tururile și excursiile menționate în program
- vizitele și intrările la obiectivele turistice menționate în program
- vizitarea Alexandriei cu ghid local  
- vizitarea Citadelei lui Saladin și a Bazarului Khan el-Khalili
- vizite cu ghid local la Platoul Giza, Marile Piramide, Necropola Saqqara și la complexul arheologic Memphis

- vizitarea Marelui Muzeu Egiptean (GEM)
- vizitarea templelor de la Abu Simbel

- croazieră pe Nil cu vas de croazieră de 5* cu următoarele vizite incluse:

· vizitarea Barajului de la Aswan, a Obeliscului Neterminat și a Templului Philae

· vizitarea templelor Kom Ombo și Edfu

· vizitarea templelor monumentale Luxor și Karnak

· intrare în Templul Funerar al Reginei Hatshepsut

· excursie în Valea Regilor și oprire la Coloșii lui Memnon

- ghid local pe durata circuitului
- conducător român de grup

- asigurare în caz de insolvabilitate / faliment al agenției de turism

NOTĂ: Taxele de aeroport incluse în tarif sunt cele valabile la data lansării programului. În situația majorării de către compania aeriană a acestor taxe până la data emiterii biletelor de avion (biletele se emit cu 7-14 zile înainte de plecare), agenția își rezervă dreptul de a modifica tariful excursiei conform noilor valori ale acestor taxe.
TARIFUL NU INCLUDE:

- taxa de viză Egipt: aproximativ 30 usd/persoană, valoare ce poate fi modificată de autoritățile egiptene până la data călătoriei, care se plătește individual la sosire  
- taxele de oraș (acolo unde se percep), care se achită individual la recepția hotelurilor

- alte servicii suplimentare decât cele menționate, cheltuieli personale, băuturi în cadrul meselor (cu excepția hotelului din Hurghada, unde regimul de masă este All Inclusive) etc.

- selectarea/rezervarea locurilor preferențiale în avion
- bacșișurile: 70 euro/persoană pentru ghizi și șoferi; bacșișurile pentru bagajiști nu sunt incluse în această sumă. Bacșișurile se achită conducătorului de grup la destinație și nu includ eventualele bacșișuri aferente excursiilor opționale;
- excursiile opționale care se pot realiza cu un număr minim de participanți, precizat de partenerii externi

IMPORTANT! Recomandăm încheierea unei asigurări storno și medicale de călătorie, care oferă protecție financiară în cazul unor evenimente neprevăzute ce pot afecta vacanța.

Asigurarea storno acoperă riscul anulării călătoriei din motive obiective (ex. îmbolnăvire, accidente, evenimente familiale grave). În cazul unui eveniment acoperit, asiguratorul poate returna sumele pierdute din cauza penalizărilor contractuale, în urma deschiderii unui dosar de daună și a evaluării documentelor justificative. 

Asigurarea medicală de călătorie acoperă costurile legate de asistență medicală de urgență, tratamente, spitalizare sau alte intervenții necesare în timpul vacanței, inclusiv transportul medical de urgență, dacă este cazul.

Ambele tipuri de asigurări pot fi încheiate la orice companie de asigurări autorizată. Suma achitată pentru poliță nu este rambursabilă. Pentru alegerea unei asigurări potrivite nevoilor dumneavoastră, echipa noastră vă stă cu plăcere la dispoziție.
ACTE NECESARE:

- pașaport valabil minimum 6 luni de la data începerii călătoriei
CONDIȚII DE ÎNSCRIERE:

- înscrierile încep din momentul lansării programului, cu plata unui avans min. de 30% din tarif și se încheie la epuizarea locurilor 

- diferența de până la 50% din valoarea totală a pachetului de servicii se achită cu 60 de zile înainte de data plecării

- diferența de până la 100% din valoarea totală a pachetului de servicii se achită cu 30 de zile înainte de data plecării

- turistul va încheia cu agenția « Contractul de prestări servicii turistice », la care prezentul program este parte

- în momentul semnării « Contractului de prestări servicii turistice », turistul își asumă plata diferenței stipulată în program în cazul neîntrunirii grupului minim de turiști

NOTĂ:

În cazul unor situații de criză medicală sau restricții guvernamentale neprevăzute este posibil ca unele reglementări de călătorie să se modifice până la data plecării sau după începerea călătoriei, independent de voința agenției (cum ar fi: controlul stării de sănătate, restricții de călătorie, obligativitatea de autoizolare după întoarcerea în România, măsuri suplimentare de igienă și formalități vamale). Agenția nu poate fi făcută răspunzătoare, aplicându-se termenii și condițiile contractuale standard.
OBSERVAȚII:

- conducătorul de grup poate modifica programul acțiunii în anumite condiții obiective, inclusiv ordinea în care se vizitează obiectivele turistice

- agenția nu se obligă să găsească partaj persoanelor care călătoresc singure

- agenția nu răspunde în cazul refuzului autorităților de la punctele de frontieră de a primi turistul pe teritoriul propriu sau de a-i permite să părăsească teritoriul propriu

- prezentarea la aeroport se va face cu două ore înaintea zborului; agenția nu răspunde în cazul refuzului îmbarcării turiștilor ca urmare a întârzierii acestora

- orarul zborurilor poate fi modificat fără preaviz de către compania aeriană

- conducătorul de grup se va asigura că programul se desfășoară conform itinerarului prezentat, va oferi asistență în situații de urgență, va traduce prezentarea ghizilor locali, va oferi informații referitoare la excursiile opționale și la itinerar cu observația că nu are calificarea și atestarea legală de ghid turistic

- cazarea turiștilor, precum și eliberarea camerelor se face în conformitate cu regulile hoteliere specifice fiecărei țări

- clasificarea pe stele a unităților de cazare este cea atribuită oficial de ministerul de resort din țările vizitate și ca atare respectă standardele locale

- variantele de cazare menționate în programul turistic sunt disponibile la momentul lansării acestuia și pot fi înlocuite pe parcurs cu alternative similare

- distribuția camerelor la hoteluri se face de către recepțiile acestora; problemele legate de amplasarea sau aspectul camerei se rezolvă de către turist direct la recepție și la cererea sa, va fi asistat de conducătorul de grup

- repartizarea camerelor va fi realizată de recepțiile hotelurilor, în funcție de disponibilitate și de tipul acestora (nefiind obligatoriu ca toate să fie la fel), fără a ține cont de ordinea înscrierilor

- dacă recepțiile hotelurilor solicită plata unei garanții la check-in, aceasta este responsabilitatea exclusivă a turiștilor

- dacă hotelul este schimbat din motive care nu țin de agenție, va fi înlocuit cu un altul de aceeași categorie, așa cum este precizat în program

- agenția își rezervă dreptul de a modifica valoarea taxelor de aeroport, în cazul în care valoarea acestora este schimbată de compania aeriană

- agenția poate aloca un număr de locuri cu reducere în cazul anunțurilor promoțiilor tip early booking sau a ofertelor speciale, pentru o perioadă limitată de valabilitate; dacă acestea se epuizează înainte de expirarea perioadei anunțate, agenția va opri promoția fără un anunț prealabil

- acest program include porțiuni din itinerariu cu un ușor grad de dificultate
- în situația în care turistul are cerințe speciale, spre exemplu, dar fără a se limita la: camere alăturate sau cu o anumită localizare, meniu special, acestea vor fi solicitate către partenerii noștri, dar nu vor fi considerate confirmate decât în măsura posibilităților de la fața locului

- în cazul în care turistul manifestă un comportament necorespunzător în timpul circuitului, ne rezervăm dreptul de a refuza înscrierea acestuia la următoarele circuite organizate de agenția noastră; de asemenea, turistul va fi exclus din programul de fidelitate; comportamentul necorespunzător include, dar fără a se limita la: încălcarea regulilor stabilite, comportament agresiv sau lipsit de respect față de ceilalți turiști, personalul agenției sau partenerii noștri

- în derularea excursiei pot apărea situații de forță majoră precum întârzieri în traficul aerian, blocarea aeroporturilor din rațiuni de securitate, schimbări de aeroporturi din rațiuni politice, greve, condiții meteo nefavorabile etc.; în aceste cazuri agenția se obligă să depună eforturi pentru depășirea situațiilor ivite; totodată, agenția nu poate fi făcută răspunzătoare pentru suportarea unor cheltuieli suplimentare aferente

- așezarea turiștilor în autocar se va face începând cu bancheta a doua, în ordinea înscrierilor, iar cei care au achitat supliment de single pentru cazare NU beneficiază de 2 locuri în autocar

- agenția nu-și asumă responsabilitatea în cazul în care anumite obiective nu pot fi realizate din motive independente de aceasta

- conform legilor internaționale, doar ghizii locali au dreptul să ofere explicații în interiorul muzeelor, monumentelor etc.; altfel, conducătorii de grup vor oferi explicații turiștilor doar în afara obiectivelor turistice; ghizii locali pot fi angajați contra cost doar cu acordul turiștilor interesați de ghidajul acestora

- excursiile opționale se efectuează la fața locului cu agențiile locale; sumele aferente acestor excursii nu se încasează în numele și pentru agenție; tarifele excursiilor opționale pot fi mai mari decât cele ale excursiilor care pot fi achiziționate de la recepția hotelurilor, sau din altă parte, aceasta datorându-se faptului că persoanele participante vor avea la dispoziție un mijloc de transport care îi va duce și îi va aduce la hotelul respectiv, ghidul excursiei și după caz, un ghid local; în tariful excursiilor opționale nu sunt incluse intrările la obiectivele turistice vizitate

- agenția nu poate fi făcută răspunzătoare de pierderea bagajelor sau a obiectelor personale, indiferent de cauză

- în cazul în care turistul întârzie sau renunță la programul stabilit, nu poate avea nici o pretenție privind rambursarea eventualelor despăgubiri

- agenția nu va suporta costurile suplimentare datorate unor cauze naturale cum ar fi alunecări de teren, căderi masive de zăpadă și evenimente politice neprevăzute, greve etc.

- selectarea preferențială a locurilor în avion, în cadrul rezervărilor de grup, este de cele mai multe ori supusă unor reguli stricte și diferă de la o companie aeriană la alta (se percep costuri suplimentare sau nu este acceptată și/sau se poate face numai cu un anumit timp în avans etc.). Ulterior achitării unei sume pentru un loc preferențial în avion, compania aeriană poate modifica fără preaviz tipul de avion și ca atare se modifică configurația locurilor în avion, respectiv a locului prerezervat/achitat de către turist; pentru aceste situații nu suntem răspunzători și ne oferim doar sprijinul să intermediem un dialog cu compania aeriană ce nu garantează și soluționarea situației

- copiii minori pot călători doar: a) însoțiți de ambii părinți; b) însoțiți de unul dintre părinți care să dețină acordul notarial al părintelui care nu călătorește (sau încredințare prin hotărâre judecătorească definitivă, certificat de deces); c) însoțiți de un adult cu certificat de cazier judiciar în original și acordul notarial al ambilor părinți; d) însoțitorii minorului sunt obligați să aibă certificatul de naștere în original al copilului minor, adițional pașaportului și/sau cărții de identitate

- copiii care nu posedă carte de identitate au nevoie de pașaport individual

- vă rugăm să vă asigurați că documentele de călătorie, CARTEA DE IDENTITATE sau PAȘAPORTUL, nu prezintă urme de deteriorare a elementelor de siguranță și sunt valabile minim 6 luni de la data terminării călătoriei

- pentru posesorii de pașapoarte temporare cu valabilitate de 1 an, este necesară obținerea vizelor de la ambasada din București; în cazul neobținerii vizei se rețin penalizări pentru biletul de avion, asigurarea medicală și cheltuielile agenției

- c/v excursiei poate fi achitată și în lei (sau în euro/usd față de moneda/monedele în care este lansat programul turistic) la cursul BNR + 2%, din ziua emiterii facturii

- suma înregistrată în contul bancar al agenției de turism după plata efectuată de către beneficiarul serviciilor trebuie să corespundă exact sumei facturate

- contractul de prestări servicii turistice intră în vigoare la momentul efectuării plății de către beneficiar
- prezentul document constituie anexă la « Contractul de prestări servicii turistice »

